ตั้งกองทุนมหันตภัย5หมื่นล.
สั่งคปภ.ดูแลอุตฯ-เอสเอ็มอี ดึง68บริษัทประกันร่วมลงขัน
16 ธ.ค. 2554

สั่งคปภ.ดูแลอุตฯ-เอสเอ็มอี ดึง68บริษัทประกันร่วมลงขัน
โพสต์ทูเดย์ — กยอ.สั่งศึกษาตั้ง “กองทุนมหันตภัย” รับประกันภัยเอสเอ็มอีครัวเรือน คปภ.เสนอวงเงินขั้นต่ำกว่า 5 หมื่นล้านบาท 
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ระบุว่า ที่ประชุมคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) มอบหมายให้ คปภ.ศึกษารูปแบบการจัดตั้งกองทุนมหันตภัยที่ลงขันระหว่างภาครัฐและเอกชน เพื่อรับทำประกันภัยในส่วนอุตสาห กรรมเอสเอ็มอีและภาคครัวเรือน โดยกองทุนจะไม่ต่ำกว่า 5 หมื่นล้านบาท
“ผมเห็นว่ารัฐต้องลงขันในกองทุนอย่างน้อย 5 หมื่นล้านบาท ส่วนบริษัทประกันภัยเอกชน 68 แห่ง น่าจะลงขันเช่นกัน แต่วงเงินน่าจะน้อยกว่าของรัฐบาล และรับประกันเฉพาะรายย่อยเท่านั้น ส่วนรายใหญ่ก็ให้เป็นไปตามระบบธุรกิจปกติ ซึ่ง คปภ.เชื่อว่าเมื่อระบบมีการแข่งขันเบี้ยประกันภัยจะถูกลง” นายประเวช กล่าว
นอกจากนี้ คปภ.จะเจรจากันบริษัทประกันภัยและบริษัทประกันภัยต่อให้มีส่วนลดเบี้ยประกันให้กับบริษัทที่ตั้งอยู่ในนิคมอุตสาหกรรมที่มีเขื่อนป้องกันนิคมฯ ที่ได้มาตรฐานในอัตรา 20% จากอัตราเบี้ยประกันปัจจุบันที่ต้องปรับตัวเพิ่มขึ้นจากเหตุการณ์น้ำท่วม
นายประเวช ยืนยันจะเร่งรัดให้บริษัทประกันภัยจ่ายสินไหมทดแทนให้บริษัทที่ประสบอุทกภัย พร้อมทั้งเปิดทางให้ผู้มีประเมินความเสียหายเพิ่ม เพราะปัจจุบันศักยภาพของผู้ประเมินอยู่ที่หลักหมื่นล้านบาท แต่ความเสียหายสูงถึง 3 แสนล้านบาท ต้องมีผู้เชี่ยวชาญเพิ่มขึ้น เช่น จากมหา วิทยาลัยสมาคมวิศวกรรมสถานฯ 200 คน
ขณะที่การประเมินความเสียหายเครื่องจักรอิเล็กทรอนิกส์มีความละเอียดสูง จะเปิดให้ผู้เชี่ยวชาญต่างประเทศ 300 คน เข้ามาประเมินความเสียหาย และภายใน 6 เดือน จะจ่ายสินไหมให้ภาคอุตสาหกรรมให้ได้ไม่ต่ำกว่า 75% และภายใน 90 วัน ต้องจ่ายสินไหมภาคครัวเรือนให้แล้วเสร็จ 
นางมณฑา ประณุทนรพาล ผู้ว่าการการนิคมอุตสาหกรรมแห่งประเทศไทย (กนอ.) กล่าวว่า กนอ.จะเร่งรัดให้นิคมฯ เร่งลงทุนเขื่อนป้องกันนิคมฯ ให้แล้วเสร็จก่อน มิ.ย. 2555